Packham-moord: ‘Reg het geskied vir ons suster’Gill Packham Gill Packham se susters voel reg het geskied nadat haar man, Rob, Maandag in die Wes-Kaapse hooggeregshof aan haar moord skuldig bevind is. “Die feit dat reg geskied het, vat egter nie die feit weg dat meisies hul ma verloor en ons ons pragtige suster verloor het nie,” het Helen en Sue Humphrey, Gill se susters, gesê. Regter Elize Steyn het bevind Packham het Gill in Februarie verlede jaar vermoor deur haar met ŉ stomp voorwerp oor die kop te slaan en dat hy later haar liggaam in die kattebak van haar motor gelaai en dit by die Dieprivier-treinstasie aan die brand gaan steek het. “Vir die afgelope 15 maande moes ons die brutale moord op ons suster Gillian hanteer en die daaropvolgende onthullings van die tragiese en pynlike omstandighede waaraan sy in die jare en maande onderwerp was voor Rob haar vermoor het.” Volgens die susters het hulle in die laaste paar maande bewus geword van sommige van die inligting oor Gill se dood maar het die “sameswering van stilte oor Gill” beteken dat hulle eers tydens die verhoor bewus geraak het van die volle omvang van wat in die Packham-familie plaasgevind het. Rob en Gill Packham. Foto: Facebook Steyn het gister in haar uitspraak Packham se weergawe van die gebeure verwerp en gesê sy gedrag na sy vrou vermis geraak en later dood gevind is, was nie die tipiese gedrag van ŉ ontstelde man wie se vrou vermis was en dood gevind is nie. Steyn het ook gesê Packham het snedige antwoorde gegee en sarkastiese reaksies gehad op vrae wat aan hom in die hof gestel is. Steyn het bevind die staatsgetuies se getuienis was eerlik, konsekwent en geloofwaardig. Packham se reaksie op hul getuienis was volgens Steyn onpersoonlik en onredelik en is daarom verwerp. Packham (58) het tydens sy verhoor deurgaans volgehou hy is onskuldig. Hy het gedurende die verhoor gesê dit is moontlik dat sy vrou gekaap en vermoor is. Die staat het egter die bewering verwerp en gesê Packham het sy vrou die vorige aand twee keer met ’n stomp voorwerp geslaan. Hy het homself daarna in ŉ moeilike posisie bevind weens sy buite-egtelike verhouding en sy vrou se ongelukkigheid oor sy ontrouheid. Die egpaar het huweliksprobleme gehad en berading ontvang, nadat Packham oor sy buite-egtelike verhouding gebieg het. Packham sal vandag weer in die hof verskyn wanneer daar na verwagting met vonnisverrigtinge begin sal word.